ກອງປະຊຸມປຶກສາຫາລືກະກຽມເປັນເຈົ້າພາບ ຈັດກອງປະຊຸມຫົວໜ້າຕຳຫຼວດກວດຄົນ ເຂົ້າ-ອອກເມືອງ
ກະຊວງປ້ອງກັນຄວາມສະຫງົບ ໄດ້ຈັດກອງປະຊຸມປຶກສາຫາລື ແລະ ແຕ່ງຕັ້ງບັນດາອານຸກຳມະການ ເພື່ອກະກຽມເປັນເຈົ້າພາບຈັດກອງປະຊຸມ ຫົວໜ້າຕຳຫຼວດກວດຄົນເຂົ້າ-ອອກເມືອງ ຮ່ວມກັບພະແນກກົງສູນກະຊວງການຕ່າງປະເທດ ອາຊຽນ ຄັ້ງທີ 21 ແລະ ກອງປະຊຸມອື່ນໆທີ່ກ່ຽວຂ້ອງ. ໃນວັນທີ 16 ສິງຫາ 2017 ນີ້ ໂດຍການເປັນປະທານຂອງ ພົນຕີ ກົງທອງ ພົງວິຈິດ ຮອງລັດຖະມົນຕີກະຊວງປ້ອງກັນຄວາມສະຫງົບ ມີແຕ່ລະອະນຸກຳມະການ ແລະ ພາກສ່ວນກ່ຽວຂ້ອງເຂົ້າຮ່ວມ.
ພັທ ສາຍສະໜິງ ສີວິໄລ ຫົວໜ້າກົມຕຳຫຼວດກວດຄົນເຂົ້າ-ອອກເມືອງ ກົມໃຫຍ່ສັນຕິບານກະຊວງປ້ອງກັນຄວາມສະຫງົບ ໄດ້ຜ່ານຂໍ້ຕົກລົງວ່າດ້ວຍການແຕ່ງຕັ້ງຄະນະຮັບຜິດຊອບຊີ້ນຳລວມ ແລະ ບັນດາອະນຸກຳມະການຮັບຜິດຊອບວຽກງານສະເພາະ ເພື່ອກະກຽມ ແລະ ເປັນເຈົ້າພາບຈັດກອງປະຊຸມຫົວໜ້າຕຳຫຼວດກວດຄົນເຂົ້າ-ອອກເມືອງອາຊຽນ ຮ່ວມກັບພະແນກກົງສູນກະຊວງການຕ່າງປະເທດ ຄັ້ງທີ 21 ແລະ ກອງປະຊຸມອື່ນໆທີ່ກ່ຽວຂ້ອງ ລະຫວ່າງວັນທີ 20-25 ພະຈິກ 2017 ນີ້. ໃນນີ້, ໄດ້ແຕ່ງຕັ້ງອະນຸກຳມະການດ້ານເນື້ອໃນ ແລະ ກອງເລຂານຸການ, ອະນຸກໍາມະການພິທີການ-ສະຖານທີ່, ປະສານງານ ແລະ ພາຫະນະ, ອະນຸກຳມະການດ້ານເສດຖະກິດ, ອະນຸກໍາມະການປ້ອງກັນ, ອະນຸກຳມະການດ້ານສາທາລະນະສຸກ ແລະ ອະນຸກຳມະການສິລະປະ ແລະ ສື່ມວນຊົນ.
ໂອກາດນີ້ ພົນຕີ ກົງທອງ ພົງວິຈິດ ຮອງນາຍົກລັດຖະມົນຕີກະຊວງປ້ອງກັນຄວາມສະຫງົບ ໄດ້ໃຫ້ທິດຊີ້ນຳແຕ່ລະອະນຸກຳມະການ ໃຫ້ເອົາໃຈໃສ່ປະຕິບັດຕາມຄວາມຮັບຜິດຊອບຂອງຕົນ, ມີການຄົ້ນຄວ້າປຶກສາຫາລືເຊິ່ງກັນແລະກັນ, ມີການສ່ອງແສງລາຍງານ, ໃຫ້ມີການແບ່ງຄວາມຮັບຜິດລະອຽດ ເພື່ອພ້ອມກັນເຮັດສຳເລັດນຳໜ້າທີ່ ທີ່ມອບໝາຍ ແລະ ພ້ອມກັນເປັນເຈົ້າພາບທີ່ດີ ເພື່ອເຮັດໃຫ້ກອງປະຊຸມໄດ້ຮັບຜົນສຳເລັດຕາມລະດັບຄາດໝາຍ ແລະ ທັງຮັບປະກັນຄວາມສະຫງົບປອດໄພໂດຍພື້ນຖານ.